5 wenke vir 'n veilige reis | Netwerk24
5 wenke vir 'n veilige reis
Deur Elvira Wood 01 Junie 2019 08:15
Jy gaan op jou droomreis oorsee, maar is jou versekering voldoende? Foto: Pixabay
Die Junie-skoolvakansie is net om die draai.
Beplan jy dalk 'n reis buite Suid-Afrika se grense? En weet jy of jy reg verseker is as iets skeefloop? Hier is vyf wenke om seker te maak dat jy voorbereid is vir ingeval die onverwagte gebeur.
1. Maak seker oor versekering
Reisigers kwalifiseer dikwels vir gratis reisversekering wanneer hulle vliegkaartjies met 'n kredietkaart betaal. Maak egter baie seker dat dié versekering jou ten volle dek. Indien nie, kan dit die moeite werd wees om bykomende versekering te kry.
2. Fokus op medies
Die versekeraar Santam sê die grootste onvoorsiene uitgawe wat jy in 'n noodgeval kan aangaan, is as jy mediese sorg benodig terwyl jy in die buiteland is. Maak dus 100% seker dat jou mediese versekering jou ten volle dek. Hiervoor kan jy bykomende reisversekering by 'n versekeraar óf by jou mediese fonds kry.
3. Wat gaan jy doen?
Dis een ding om net vakansie te gaan hou en iewers op 'n strand te gaan lê en te ontspan. Dis 'n ander saak as jy meer avontuurlustig is en iets soos rekspronge of ander waaghalsige aktiwiteite wil aanpak. Lig jou versekering vóór die tyd hieroor in sodat jy die regte dekking kan bekom.
Die Suid-Afrikaanse regering vereis dat jy sekere inentings kry vóórdat jy sekere lande besoek. 'n Inenting teen geelkoors is 'n goeie voorbeeld. Maak baie seker dat jy dié inentings betyds kry want sou jy die siekte kry en jy is nié geënt nie, kan jou versekering moontlik weier om jou behandeling te betaal.
5. Waar is jy?
Los 'n gedetailleerde reisplan by 'n vriend of familielid vóórdat jy op reis gaan. Sou daar iets met jou gebeur, is dit makliker om jou op te spoor. Sluit die kontakbesonderhede van hotelle of plekke wat jy gaan besoek by die lys in.